[pic] | ΕΥΡΩΠΑΪΚΗ ΕΠΙΤΡΟΠΗ |

Βρυξέλλες, 30.6.2010

COM(2010)349 τελικό

2010/0191 (NLE)

Πρόταση

ΚΑΝΟΝΙΣΜΟΣ (ΕΕ) αριθ. …/2010 ΤΟΥ ΣΥΜΒΟΥΛΙΟΥ

για την τροποποίηση του κανονισμού (ΕΚ) αριθ. 147/2003 του Συμβουλίου σχετικά με ορισμένα περιοριστικά μέτρα για τη Σομαλία

(υποβάλλεται από κοινού από την Επιτροπή και από την Ύπατο Εκπρόσωπο της ΕΕ για Θέματα Εξωτερικής Πολιτικής και Πολιτικής Ασφαλείας)

ΑΙΤΙΟΛΟΓΙΚΗ ΕΚΘΕΣΗ

1. Ο κανονισμός (ΕΚ) αριθ. 147/2003 του Συμβουλίου επιβάλλει γενική απαγόρευση παροχής τεχνικών συμβουλών, βοήθειας, κατάρτισης, χρηματοδότησης ή χρηματοδοτικής βοήθειας που αφορά στρατιωτικές δραστηριότητες, σε οποιοδήποτε πρόσωπο, οντότητα ή φορέα της Σομαλίας.

2. Βάσει της παραγράφου 7 της απόφασης 1907, της 23ης Δεκεμβρίου 2009, το Συμβούλιο Ασφαλείας των ΗΕ κάλεσε τα κράτη μέλη να επιθεωρούν όλα τα φορτία από και προς τη Σομαλία, όταν πιστεύουν ότι τα φορτία αυτά περιέχουν είδη των οποίων η προμήθεια απαγορεύεται είτε βάσει των παραγράφων 5 και 6 της εν λόγω απόφασης είτε βάσει του γενικού και πλήρους αποκλεισμού όπλων για τη Σομαλία, με σκοπό τη διασφάλιση της αυστηρής εφαρμογής αυτών των διατάξεων.

3. Η απόφαση 2010/231/ΚΕΠΠΑ του Συμβουλίου, της 26ης Απριλίου 2010, προβλέπει στο άρθρο 4 την επιθεώρηση ορισμένων φορτίων από και προς τη Σομαλία και, σε περίπτωση αεροσκαφών και πλοίων, την παροχή πρόσθετων πληροφοριών προ της άφιξης και προ της αναχώρησης σχετικά με εμπορεύματα που φθάνουν στην Ένωση ή απομακρύνονται από αυτήν. Οι πληροφορίες αυτές πρέπει να παρέχονται σύμφωνα με τις διατάξεις των συνοπτικών διασαφήσεων εισόδου και εξόδου του κανονισμού (ΕΟΚ) αριθ. 2913/1992 του Συμβουλίου, της 12ης Οκτωβρίου 1992, περί θεσπίσεως κοινοτικού τελωνειακού κώδικα[1].

4. Δεδομένου ότι το μέτρο αυτό εμπίπτει στο πεδίο εφαρμογής της συνθήκης για τη λειτουργία της Ευρωπαϊκής Ένωσης, απαιτείται για την εφαρμογή του νομοθετική πράξη της Ένωσης. Η Επιτροπή και η Ύπατη Εκπρόσωπος της Ένωσης για θέματα Εξωτερικής Πολιτικής και Πολιτικής Ασφαλείας προτείνουν, συνεπώς, να τροποποιηθεί αναλόγως ο κανονισμός (EΚ) αριθ. 147/2003.

5. 2010/0191 (NLE)

Πρόταση

ΚΑΝΟΝΙΣΜΟΣ (ΕΕ) αριθ. …/2010 του Συμβουλίου

για την τροποποίηση του κανονισμού (ΕΚ) αριθ. 147/2003 του Συμβουλίου σχετικά με ορισμένα περιοριστικά μέτρα για τη Σομαλία

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για τη λειτουργία της Ευρωπαϊκής Ένωσης, και ιδίως το άρθρο 215 παράγραφος 1,

την απόφαση 2010/231/ΚΕΠΠΑ του Συμβουλίου[2] για περιοριστικά μέτρα κατά της Σομαλίας,

την κοινή πρόταση της Επιτροπής και της Ύπατης Εκπροσώπου της Ένωσης για Θέματα Εξωτερικής Πολιτικής και Πολιτικής Ασφαλείας,

Εκτιμώντας τα ακόλουθα:

6. Ο κανονισμός (ΕΚ) αριθ. 147/2003 του Συμβουλίου επιβάλλει γενική απαγόρευση της παροχής τεχνικών συμβουλών, βοήθειας, κατάρτισης, χρηματοδότησης ή χρηματοδοτικής βοήθειας που αφορά στρατιωτικές δραστηριότητες σε οποιοδήποτε πρόσωπο, οντότητα ή φορέα της Σομαλίας.

7. Βάσει της παραγράφου 7 της απόφασης 1907, της 23ης Δεκεμβρίου 2009, το Συμβούλιο Ασφαλείας των ΗΕ καλεί τα κράτη μέλη να επιθεωρούν όλα τα φορτία από και προς τη Σομαλία, όταν πιστεύουν ότι τα φορτία αυτά περιέχουν είδη που απαγορεύονται είτε δυνάμει των παραγράφων 5 και 6 της εν λόγω απόφασης είτε δυνάμει του γενικού και πλήρους αποκλεισμού όπλων στη Σομαλία, προκειμένου να διασφαλιστεί η αυστηρή εφαρμογή αυτών των διατάξεων.

8. Η απόφαση 2010/231/ΚΕΠΠΑ του Συμβουλίου, της 26ης Απριλίου 2010, προβλέπει στο άρθρο 4 την επιθεώρηση ορισμένων φορτίων από και προς τη Σομαλία και, σε περίπτωση αεροσκαφών και πλοίων, την υποχρέωση παροχής πρόσθετων πληροφοριών προ της άφιξης και προ της αναχώρησης σχετικά με προϊόντα που φθάνουν στην Ένωση ή απομακρύνονται από αυτήν. Οι πληροφορίες αυτές πρέπει να παρέχονται σύμφωνα με τις διατάξεις των συνοπτικών διασαφήσεων εισόδου και εξόδου του κανονισμού (ΕΟΚ) αριθ. 2913/1992 του Συμβουλίου, της 12ης Οκτωβρίου 1992, περί θεσπίσεως κοινοτικού τελωνειακού κώδικα[3].

9. Το παρόν μέτρο εμπίπτει στο πεδίο εφαρμογής της συνθήκης για τη λειτουργία της Ευρωπαϊκής Ένωσης και, συνεπώς, απαιτείται για την εφαρμογή του νομοθετική πράξη της Ένωσης, με σκοπό, ιδίως, να διασφαλιστεί η ενιαία εφαρμογή του από τους οικονομικούς παράγοντες σε όλα τα κράτη μέλη.

10. Πρέπει να τροποποιηθεί αναλόγως ο κανονισμός (ΕΚ) αριθ. 147/2003,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΚ) αριθ. 147/2003 του Συμβουλίου τροποποιείται ως εξής:

Παρεμβάλλεται το ακόλουθο άρθρο:

«Άρθρο 3a

1. Για να διασφαλιστεί η αυστηρή εφαρμογή του άρθρου 1 της απόφασης 2010/231/ΚΕΠΠΑ του Συμβουλίου, όλα τα εμπορεύματα που εισέρχονται στο τελωνειακό έδαφος της Ένωσης ή εγκαταλείπουν το έδαφος αυτό με εμπορικά αεροσκάφη και πλοία από και προς τη Σομαλία υπόκεινται στην υποχρέωση παροχής πληροφοριών προ της άφιξης ή προ της αναχώρησης οι οποίες υποβάλλονται στις αρμόδιες αρχές των ενδιαφερομένων κρατών μελών.

2. Οι κανόνες που διέπουν την υποχρέωση παροχής πληροφοριών προ της άφιξης και προ της αναχώρησης, ιδίως όσον αφορά τις προθεσμίες που πρέπει να τηρούνται και τα δεδομένα που απαιτούνται, καθορίζονται στις διατάξεις που αφορούν τις συνοπτικές διασαφήσεις εισόδου και εξόδου καθώς και τις τελωνειακές διασαφήσεις που καθορίζονται στον κανονισμό (EΟΚ) αριθ. 2913/92 του Συμβουλίου, της 12ης Οκτωβρίου 1992, περί θεσπίσεως κοινοτικού τελωνειακού κώδικα, και στον κανονισμό (EΟΚ) αριθ. 2454/93 της Επιτροπής, της 2ας Ιουλίου 1993, για τον καθορισμό ορισμένων διατάξεων εφαρμογής του κανονισμού (EΟΚ) αριθ. 2913/92 του Συμβουλίου.

3. Εξάλλου, τα πρόσωπα που μεταφέρουν τα εμπορεύματα ή που αναλαμβάνουν την ευθύνη μεταφοράς τους (σε εμπορικά αεροσκάφη και πλοία), από και προς τη Σομαλία, ή οι αντιπρόσωποί τους, δηλώνουν κατά πόσο τα εμπορεύματα καλύπτονται από τον κοινό στρατιωτικό κατάλογο της Ευρωπαϊκής Ένωσης[4] και, εάν οι εξαγωγές των εμπορευμάτων αυτών υπόκεινται σε έκδοση αδείας, προσδιορίζουν τα στοιχεία της χορηγηθείσας άδειας εξαγωγής.

4. Μέχρι την 31η Δεκεμβρίου 2010, οι συνοπτικές διασαφήσεις εισόδου και εξόδου και τα απαιτούμενα πρόσθετα στοιχεία που αναφέρονται στο παρόν άρθρο μπορούν να υποβάλλονται γραπτώς με εμπορικά, λιμενικά ή μεταφορικά έγγραφα, υπό την προϋπόθεση ότι περιλαμβάνουν τα στοιχεία που είναι απαραίτητα.

5. Από την 1η Ιανουαρίου 2011, τα απαιτούμενα πρόσθετα στοιχεία που αναφέρονται στο παρόν άρθρο υποβάλλονται είτε γραπτώς είτε μέσω των συνοπτικών διασαφήσεων εισόδου και εξόδου, κατά περίπτωση.»

Άρθρο 2

Ο παρών κανονισμός αρχίζει να ισχύει από την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης .

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, […]

Για το Συμβούλιο

Ο Πρόεδρος […]

[1] ΕΕ L 302 της 19.10.1992, σ. 1.

[2] ΕΕ L 105 της 27.04.2010, σ. 17.

[3] ΕΕ L 302 της 19.10.1992, σ. 1.

[4] ΕΕ C 65 της 19.3.2009, σ. 1.